REDAKTSIOON
28.02.2003 määrusega nr 8

KOLMANDA   KOOSSEISU

O T S U S

Haapsalu 								30. märts 2001 nr 96

Haapsalu Muusikakooli
põhimääruse uue redaktsiooni
kinnitamine

Juhindudes huvialakooli seaduse paragrahvist 4 ja kohaliku omavalitsuse korralduse seaduse paragrahvi 22 lõike 1 punktist 34 Haapsalu Linnavolikogu o t s u s t a b:

1. Kinnitada Haapsalu Muusikakooli põhimääruse uus redaktsioon (lisatud).

2. Otsus jõustub kolmandal päeval peale avalikustamist.

Andres Lipstok
Volikogu esimees

Lisa

KINNITATUD 
Haapsalu Linnavolikogu
30.03.2001. a otsusega nr 96

HAAPSALU MUUSIKAKOOLI
P Õ H I M Ä Ä R U S 

Üldosa
1.	Haapsalu Muusikakool (edaspidi muusikakool) on Haapsalu Linnavalitsuse  hallatav haridusasutus.
2.	Punktis 1 nimetatud haridusasutuse täielik nimetus on Haapsalu Muusikakool.
3.	Muusikakooli  asukoht on Haapsalu linn ja aadress Kastani 7, 90508, Haapsalu linn, Lääne Maakond.
4.	Muusikakool juhindub oma tegevuses huvialakooli seadusest ja teistest seadustest, EV Haridus- ja Teadusministeeriumi, Haapsalu Linnavolikogu (edaspidi linnavolikogu) ja Haapsalu Linnavalitsuse (edaspidi linnavalitsus) õigusaktidest ning käesolevast põhimäärusest.
5.	Muusikakooli teeninduspiirkond on Haapsalu linna haldusterritoorium.
6.	Vabade kohtade olemasolul võib muusikakool vastu võtta ka õpilasi, kes on rahvastikuregistrisse kantud teises omavalitsuses.
7.	Muusikakoolil on oma eelarve, mille kinnitab linnavolikogu, ja pangakonto, oma nimetusega  pitsat ja sümboolika.

Põhitegevus, selle eesmärgid ja ülesanded
8.	 Muusikakooli põhitegevus on muusikalise põhihariduse andmine järgnevatel erialadel:
8.1.	klahvpillid;
8.2.	keelpillid;
8.3.	puhkpillid;
8.4.	rahvapillid;
8.5.	löökpillid.
9.	Muusikakooli eesmärgiks on laste ja noorte loomevõimete avastamine ja kavakindel arendamine, muusikaalaseks kutseõppeks tarviliku ettevalmistuse andmine, kohaliku kultuurielu edendamine eesti kultuuritraditsioonide alusel ja muusikalise üldhariduse andmiseks alternatiivõppe (koor, teater, pilliõpetus) korraldamine.
10.	Muusikakool võib oma põhitegevuse kõrval ning seda kahjustamata  korraldada seminare ja kursusi täiskasvanutele, arendada kontserditegevust, tegeleda õppematerjalide kirjastamise ja õppevahendite valmistamisega, välja üürida muusikainstrumente ja ruume ning osutada muid tasulisi teenuseid.

Õppekorraldus
11.	Muusikakooli õppekorralduse alusdokument on EV Haridus- ja Teadusministeeriumi poolt kinnitatud raamõppekava alusel välja töötatud kooli eripära ja võimalusi arvestav Haapsalu Muusikakooli õppekava.
12.	Muusikalise üldharidusena võib saada instrumendiõpetust, koorimuusika-, arvutimuusika- ja teatriõpet.
13.	Muusikakooli õppekavad kinnitab direktor.
14.	Muusikakooli asjaajamise keeleks on eesti keel.
15.	Õppetöö muusikakoolis toimub eesti ja vene keeles.
16.	Õppetöö muusikakoolis toimub üldhariduskoolide õpilastele õppetööst vabal ajal, täiskasvanuile tööst vabal ajal.
17.	Õppeaasta jaguneb kaheks poolaastaks ning koosneb 35 õppenädalast, mis korrapärase õppetöö kõrval sisaldavad ka arvestusi, akadeemilisi kontserte, eksameid ja loomingulist praktikat.
18.	Õppeaasta ja õppevaheaegade kestuse määrab EV Haridus- ja Teadusministeerium.
19.	Õpe muusikakoolis toimub tunniplaani alusel 45-minutiliste individuaal- ja rühmatundidena.
20.	Õpilaste teadmisi ja oskusi hinnatakse iga õppeperioodi lõpul, aga samuti kontsertidel, arvestustel ja eksamitel, mille hulk ja põhinõuded on määratud kooli õppekavadega. Hindamise aluseks on õppenõukogu poolt kinnitatud muusikakooli õpilaste hindamise kord.
21.	Muusikakooli klassi- ja lõputunnistusele kantavad hinded on 5-pallises hindamissüsteemis.
22.	Õppimine muusikakoolis on tasuline. Õppetasust vabastamise ning soodustuste andmise korra ja õppetasu suuruse kinnitab muusikakooli hoolekogu ettepanekul linnavalitsus.
23.	Muusikakoolis on lubatud moodustada ka täiskasvanute tasulisi õpperühmi.

Õpilaste kooli vastuvõtmise, koolist väljaarvamise ja kooli lõpetamise kord
24.	Muusikakooli võetakse vastu selleks vajalikke eeldusi omavaid õpilasi sisseastumiskatsete alusel.
25.	Vormikohase avalduse lapse õppima asumiseks ja rahvastikuregistri väljavõtte lapse elukohajärgsest omavalitsusest esitab lapsevanem (hooldaja) muusikakoolile, võttes sellega endale vastutuse ja kohustuse luua õpilasele õppimiseks vajalikud tingimused.
26.	Kui õpilase on kantud rahvastikuregistrisse mõnes teises omavalitsuses, peab lapsevanem (hooldaja) esitama avalduse juurde ka selle omavalitsuse garantiikirja kohamaksu tasumiseks Haapsalu linnale.
27.	Kui punktis 26 nimetatud omavalitsus keeldub garantiikirja andmisest ja kohamaksu tasumisest võib kohamaksu tasuda ka vanem (hooldaja). Kui kohamaksu tasumisega ei ole nõus ka avalduse esitanud lapsevanem, keeldub muusikakool lapse muusikakooli vastuvõtmisest.
28.	Õpilane kustutatakse õpilaste nimekirjast:
28.1.	õppeasutuse või õppeetapi lõpetamisel;
28.2.	elama asumisel väljapoole õppeasutuse tegevuspiirkonda;
28.3.	kui pole täidetud punktid 26 ja 27;
28.4.	tervislikel põhjustel;
28.5.	mitterahuldavate õppetulemuste tõttu;
28.6.	õppetasu võlgade tõttu;
28.7.	õppeasutuse kodukorra ja üldtunnustatud käitumisnormide rikkumisel;
28.8.	muudel põhjustel.
29.	Õpilaste nimekirjast kustutamise aluseks on:
29.1.	lapsevanema avaldus (punktid 28.2, 28.4 ja 28.8);
29.2.	õppenõukogu otsus (punktid 28.1, 28.5 ja 28.7);
29.3.	hoolekogu otsus (punktid 28.3 ja 28.6).
30.	Muudatused õpilaste nimekirjas vormistatakse muusikakooli direktori käskkirjaga.

Õpilased ja nende vanemad; nende õigused ja kohustused
31.	Õpilasel on õigus:
31.1.	avaldada soovi lisaainete õppimiseks;
31.2.	osaleda valitud õpilasesindajate kaudu koolielu probleemide lahendamisel;
31.3.	saada muusikakooli direktorilt teavet koolikorralduse ja õpilaste õiguste kohta;
31.4.	asutada muusikakoolis ühinguid, klubisid, stuudioid ja ringe, mille sihid ei ole vastuolus muusikakooli kasvatustaotlustega;
31.5.	saada vajadusel ainelist abi selleks eraldatud summadest ja fondidest.
32.	Õpilane on kohustatud:
32.1.	osa võtma õppetööst kooli õppekavaga määratud mahus ja vastavalt tunniplaanile;
32.2.	järgima kooli kodukorda ning kohusetundlikult täitma õppeülesandeid;
32.3.	aegsasti teatama puudumistest haiguse tõttu vm mõjuvatel põhjustel;
32.4.	osalema eksamitel ja arvestustel;
32.5.	vajadusel osalema kontsertidel jt üritustel nii koolis kui ka selle esindajana väljaspool kooli.
33.	Õpilasele avaldatakse tunnustust ja laitust muusikakooli kodukorras ettenähtud korras.
34.	Õpilase poolt muusikakoolile tekitatud ainelise kahju hüvitab õpilane või tema seaduslik esindaja vastavalt tekitatud tegelikule kahjule.
35.	Muusikakool hoolitseb õpilase tervise kaitse eest koolis viibimise ajal ning koostab otstarbeka päevakava.
36.	Lapsevanematel on õigus:
36.1.	nõuda vajalike tingimuste loomist laste mitmekülgseks muusikaliseks arenguks, aidates ise kaasa nende tingimuste kujundamisele;
36.2.	olla valitud muusikakooli hoolekogu liikmeks;
36.3.	osaleda muusikakooli töös ja juhtimises hoolekogu liikmeteks valitud vanemate kaudu.
37.	Täisealisena õppima asunule laienevad õpilase õigused ja kohustused ning lapsevanema õigused ja kohustused.
38.	Lapsevanemad on kohustatud:
38.1.	tasuma õppetasu linnavalitsuse poolt kinnitatud ulatuses ja korras;
38.2.	looma lapsele soodsad tingimused arenemiseks ja muusikahariduse omandamiseks.
39.	Muusikakooli ja kodu koostöö koordineerimiseks kutsub muusikakooli juhtkond kokku lastevanemate koosoleku vähemalt üks kord aastas.

Personali õigused ja kohustused
40.	Muusikakooli personaliks on direktor, pedagoogid  ja teised töötajad.
41.	Muusikakooli personali koosseisu määrab direktor kooskõlastatult linnavalitsusega.
42.	Pedagoogi vaba ametikoha täitmiseks korraldab kooli direktor hoolekogu ettepanekul ja hoolekogu kinnitatud korras konkursi.
43.	Pedagoogi ametikohale vastavuse määramine toimub atesteerimisel. Pedagoogide kvalifikatsiooninõuded ja atesteerimise tingimused ja kord on määratud Haridusministri poolt kinnitatud üldhariduskoolide “Pedagoogide kvalifikatsiooninõuete” ja “Pedagoogide atesteerimise tingimuste ja korraga”.
44.	Pedagooge tasustatakse tegeliku pedagoogilise koormuse järgi, mis määratakse iga õppeaasta alguses.
45.	Teiste töötajate tasustamine toimub vastavuses valitsusasutuste hallatavate riigiasutuste töötajate palgaastmetele ja kuupalgamääradele.
46.	Muusikakooli personali ülesanded ja kohustused, õigused ja vastutus määratakse kindlaks muusikakooli põhimääruse, töösisekorraeeskirjade, kodukorra, ametijuhendite ja töölepingutega, mis on kooskõlas tööseadustega ja muude pedagoogide teenistust reguleerivate õigusaktidega.
47.	Pedagoogide ja teiste töötajate tööle võtmine, töökoormuse või -tingimuste muutumine, töölt vabastamine, puhkusele lubamine jm töötamist puudutavad asjaolud vormistatakse õppeasutuse juhi käskkirjaga.
48.	Pedagoogidel ja teistel töötajatel on õigus:
48.1.	saada teavet oma tööd ja töötingimusi puudutavate dokumentide kohta;
48.2.	taotleda võimalust täiendkoolituseks;
48.3.	avaldada arvamust kooli tööd ning arengut puudutavates küsimustes.
49.	Pedagoogide üldised kohustused:
49.1.	töötada vastutustundega lähtudes kehtivatest õppekavadest;
49.2.	säilitada ja täiendada kvalifikatsiooni vastavalt muusikahariduse nõuetele;
49.3.	tagada õpilaste võimetekohane areng;
49.4.	hoolitseda õppetööks vajalike materjalide ja vahendite täiendamise eest;
49.5.	võtta osa muusikakooli poolt korraldatavatest üritustest;
49.6.	täita õppetööd kajastavaid dokumente vastavalt Haridus- ja Teadusministeeriumi poolt kehtestatud nõuetele.

Õppeasutuse juhtimine
50.	Muusikakooli juhib direktor, kellel on arvestatava vähemalt 5- aastase pedagoogilise töö kogemuse kõrval kooli profiilile vastav kõrgharidus.
51.	Muusikakooli direktoriga sõlmib töölepingu, muudab ning lõpetab selle seaduses sätestatud korras, aga samuti kuulutab välja konkursi direktori vaba ametikoha täitmiseks linnavalitsus kooskõlastatult kooli hoolekoguga.
52.	Direktori ülesanne on tagada muusikakooli tulemuslik töö ning kodukord, juhtida kooli õppe- ja kasvatustegevust ning majandus- ja finantstegevust koostöös hoolekoguga ja õppenõukoguga.
53.	Direktor:
53.1.	on oma töölepingu kehtivuse ajal muusikakooli seadusjärgne esindaja;
53.2.	vastutab muusikakooli tegevuse ja üldise arengu eest;
53.3.	koostab muusikakooli eelarvekava, mis on eelnevalt läbi arutatud ja heaks kiidetud hoolekogu ja linnavalitsuse poolt ning esitab selle kinnitamiseks linnavolikogule ja vastutab selle täitmise eest;
53.4.	tagab õpilaskonna ja töötajaskonna komplekteerimise;
53.5.	kooskõlastatult muusikakooli hoolekoguga määrab kindlaks õppeasutuse struktuuri, moodustab vajaduse korral osakondi, ainekomisjone jm õppekorraldust teostavaid üksusi; koostab ja kehtestab kodukorra, ametijuhendid jt tööalast suhtlemist korraldavad dokumendid;
53.6.	sõlmib, muudab ja lõpetab töölepingud muusikakooli pedagoogide jt töötajatega;
53.7.	koostab EV Haridus- ja Teadusministeeriumi kinnitatud raamõppekavade järgi kooli õppekavad ja tunnijaotusplaanid ning esitab need läbivaatamiseks õppenõukogule;
53.8.	määrab pedagoogilised koormused vastavalt kooli õppekavadele ja tunnijaotuskavale kooskõlas pedagoogidega sõlmitud töölepingute tingimustega;
53.9.	ergutab ja karistab töötajaid;
53.10.	kutsub kokku õppenõukogu koosolekuid ja muid muusikakoolile vajalikke nõupidamisi;
53.11.	vormistab õpilas- ja töötajaskonda puudutavad ning muusikakooli juhtimisel langetatud otsused käskkirjaga;
53.12.	vastutab muusikakooli vara säilimise ja sihtotstarbelise kasutamise eest vastavalt Haapsalu linnavara valdamise, kasutamise ja käsutamise korrale;
53.13.	tagab personalile ohutud töötingimused; tutvustab töötaja tööle võtmisel, samuti töötamise ajal töökorra, töökaitse ja tuleohutuse nõudeid;
53.14.	on aruandekohustuslik muusikakooli hoolekogu ja linnavalitsuse ees.
54.	Muusikakoolil on muusikaalase õppetegevuse arendamiseks, analüüsimiseks ja juhtimiseks vajalike otsuste vastuvõtmiseks õppenõukogu, mille liikmeteks on kõik muusikakooli pedagoogid. Õppenõukogu koosolekuid juhatab direktor.
55.	Õppenõukogu:
55.1.	arutab muusikakooli arengu-ja tegevuskavasid;
55.2.	vaatab läbi ja kinnitab sisseastumiskatsete, arvestuste ja eksamite korraldamise ja õpitulemuste hindamisega seoses koostatud dokumendid;
55.3.	töötab välja ja esitab direktorile kinnitamiseks kooli õppekavad;
55.4.	määrab kindlaks õpilaste hindamise, tunnustamise ja karistamise üldpõhimõtted ning otsustab nende rakendamise üle;
55.5.	koguneb vähemalt neli korda aastas: iga õppeaasta algul, iga õppeperioodi lõpul ning enne eksamiperioodi algust;
55.6.	arutab muid õppekorraldusi ning õpilaste arenguga seotud küsimusi ning annab hinnangu õppetulemustele.
56.	Muusikakooli õppenõukogu töö korraldamise aluseks on õppenõukogu põhimäärus, mille kinnitab direktor.
57.	Muusikakooli hoolekogu on Huvialakooli seaduse alusel muusikakooli juures alaliselt tegutsev organ, kelle ülesanne on muusikakooli tööks ning õppetegevuse edukaks kulgemiseks vajalike tingimuste loomisele kaasaaitamine.
58.	Muusikakooli hoolekogu liikmeteks on pedagoogide, linnavolikogu, lastevanemate, vilistlaste ja kooli toetavate organisatsioonide esindajad.
59.	Muusikakooli hoolekogu töö korraldamise aluseks on hoolekogu põhimäärus, milles sätestatakse hoolekogu pädevus, õigused, kohustused ja vastutus.
60.	Hoolekogu moodustab ja põhimääruse kinnitab linnavalitsus.

Muusikakooli finantseerimine, aruandlus ja järelvalve
61.	Muusikakooli põhitegevust finantseeritakse Haapsalu linna eelarvest ja muudest allikatest saadud vahenditest.
62.	Muusikakooli tegevuse finantseerimisel osalevad lapsevanemad ja täiskasvanud õpilased, tasudes õppetasu, mida kasutatakse õppekulude osaliseks katmiseks.
63.	Muusikakooli õppetasu määrad, sellest vabastamise ja soodustuste andmise korra ning tasumise korra kehtestab muusikakooli õppenõukogu ja hoolekogu ettepanekul linnavalitsus.
64.	Muusikakoolil on õigus põhitegevuse finantseerimise eesmärgil saada tulu (punktis 10 märgitud kõrvaltegevustest), võtta vastu sihtannetusi sponsoritelt ning taotleda toetusi fondidelt arenguprojektide finantseerimiseks.
65.	Muusikakooli finantstegevust juhib muusikakooli direktor, kui kooli asutaja ei ole otsustanud teisiti.
66.	Muusikakooli vara valdamise, kasutamise ja käsutamise korra aluseks on Haapsalu linnavara valdamise, kasutamise ja käsutamise kord.
67.	Muusikakooli raamatupidamisarvestust peetakse õigusaktidega kehtestatud korras linnavalitsuse raamatupidamises.
68.	Muusikakooli eelarve täitmise aruande kinnitab linnavolikogu.
69.	Muusikakool esitab oma tegevuse kohta statistilise aruande õigusaktidega kehtestatud korras.
70.	Järelvalvet muusikakooli tegevuse üle teostab linnavalitsus.
71.	Haridus- ja Teadusministeeriumil on õigus kooskõlastatult kooli omanikuga moodustada ja lähetada ekspertgruppe muusikakooli tegevuse taseme hindamiseks.
72.	Järelvalvet teostava organi poolt avastatud puudused tuleb kõrvaldada ettenähtud tähtajaks.

Osalemine muusikakoolide ühistegevuses
73.	Muusikakool võib:
73.1.	osaleda muusikakoolide ühistegevuses, osaledes Haridus- ja Teadusministeeriumi ja Eesti Muusikakoolide Liidu korraldusel toimuvatel kursustel ja seminaridel;
73.2.	osaleda õpilaskonkurssidel nii piirkondlikel eelvoorudel  kui ka üleriigilises lõppvoorus;
73.3.	olla Eesti Muusikakoolide Liidu liige, tasudes oma eelarvest liikmemaksu, kasutades ühistegevuse tulemusi soodustatud tingimustel ning osaledes Liidu kaudu rahvusvahelises muusikahariduse alases koostöös.

Ühinemine, jagunemine ja tegevuse lõpetamine
74.	Muusikakooli ühinemise, jagunemise või tegevuse lõpetamise üle otsustab kooli asutaja.
75.	Muusikakooli ühinemine teise õppeasutusega, jagunemine iseseisvateks asutusteks ning tema tegevuse lõpetamine võib toimuda kas kooli hoolekogu ettepanekul või kooli asutaja algatusel.
76.	Muusikakooli ühinemisest, jagunemisest või tegevuse lõpetamisest teatab direktor õpilastele, lastevanematele, pedagoogidele jt töötajatele ning volikogu esimees EV Haridus- ja Teadusministeeriumile vähemalt neli kuud enne kavandatud muudatuste teostamist.
77.	Ühinemist, jagunemist või tegevuse lõpetamist korraldab asutaja poolt moodustatud komisjon.
78.	Tegevuse lõpetanud muusikakooli vara, õigused ja kohustused lähevad üle kooli asutajale või tema määratud asutusele.

RAKENDUSSÄTTED
79.	Käesoleva põhimääruse punkti 28.3. alusel võib muusikakooli nimekirjast kustutada õpilasi, kes on muusikakooli õpilaste nimekirja võetud alates 01. maist 2001. a.